Sorby (gōrnosorbsko godka: "Serbia", dolnosorbsko godka: "Serby"), znōme tyż jako Łużyczany lebo Pōłnocne Serby je stary zachodniosłowiański norōd, kery pōmiyszkuje we wschodnij tajli Miymcōw - miymieckij prowincyji Saksōnijo a Brandynburgijo na ziymiach, kere sōm znajōme jako Łużyca. Godajōm we dwōch fest podanych na sie godkach - gōrnosorbskij (pod ajnflusym czeskij godki) a dolnosorbskij (pod ajnflusym polskij godki) Ôbie godki noleżōm do grupy słowiańskij indoojropejskich godkōw. Sorbōw do kupy je kole 60 000, we wiynkszyj tajli sōm protestantōma, mało tajla ś nich wyznowo tyż katolicyzm. Geografijo. Sorby pōmiyszkujōm we połedniowo-wschodnim kerōnku ôd Berlina, przez teryny becyrkowe do granice polsko-czeskij aże pod Drezno. Ziymia łużycko ôstała potajlowano na dwa geograficzne ôbszary, kere we swojim historycznym żywobyciu dycki bōły ôd sie ôdtajlowane, a co sie bez to chce pedzieć rozwijały sie we inkszych politycznych a społecznych warōnkach. Sōm to Gōrno a Dolno Łużyca, ze kerych ta piyrszo przinoleżała do Saksōnije (a miała lepi we żywobyciu społecznym a politycznym), a drugo do Prusōw. Kulturalne cyntrōm Gōrnyj Łużyce je Budziszyn a Dolnyj Łużyce - Chociebuż. We administracyjnym znoczyniu, Gōrno Łużyca je tajlōm prowincyje Saksōnijo, a Dolno - Brandynburgijo. Sorby bōły na siyła przekludzane we becyrk Łaby, Berlina, a dziedzinowe teryny pōmiyszkane ôde downa ôd Sorbōw pōmiyniali uōni na miejske ôbszary.